የባንኩ አሳታፊነትም አመስጋኝነትም መገለጫ
ከአርባ
ዓመታት በዘለለው የሙያ ጉዟቸው ለባንክ ኢንዱስትሪው ባለውለታ መሆናቸው ይነገራል፤ በእነዚህ ዓመታት ቆይታቸውም ከባንክ ባለሙያነት እስከ ባንክ ፕሬዚዳንትነት ብሎም ገዢነት የዘለቀ አገልግሎት አላቸው፤ በተለይ በኢትዮጵያ ንግድ ባንክ ታሪክ ውስጥ ጎልተው ይጠቀሳሉ፤ በቀድሞው አጠራር በወለጋ ክፍለ ሀገር ጊምቢ ከተማ ይህችን አለም የተቀላቀሉት፣ አቶ ለይኩን ብርሃኑ። ታዲያ ባለውለታዎች
በሕይወት ዘመናቸው የሚታወሱበት እድል እምብዛም የተለመደ ባልሆነባት አገር፤ እኚህ ሰው ቸል ሊባሉ፣ በተለይም ብዙ ዋጋ የከፈሉበት ባንክ በዝምታ ሊያልፋቸው አልፈለገም። ይልቁንም 1ሺ400ኛ ቅርንጫፉን በስማቸው በመሰየም ቅርንጫፉ በኢትዮጵያ ታሪክ የመጀመሪያ የሆነው ታሪክ የሚሰራበት እንዲሆን ወስኖ በሴቶች ብቻ አገልግሎት የሚሰጥበት ቅርንጫፍ እንዲሆን አድርጓል። የባንኩን ስራ መጀመር አስመልክቶ ትናንት በተካሄደ መርሃ ግብር ላይ ተገኝተው ይሄንኑ የተመለከቱት አቶ ለይኩን፤ የባንኩ ዘርፍ መልካምም መጥፎም አጋጣሚዎችን ያዩበት፣ በአንዳንድ አጋጣሚዎችም የማይዘነጉ ችግሮችን ያሳለፉበት መሆኑን ደስታና ሳግ በተቀላቀለበት ስሜት ሆነው ነበር የገለጹት። ሰው ለሰራው ስራ በዚህ መልኩ በስሙ ቅርንጫፍ ሲሰየምለት ቀርቶ የምስጋና ወረቀት ሲሰጠው የሚሰማው ደስታ ከፍተኛ መሆኑን በመጠቆምም፤ ባንኩ ሥራቸውን ሳይዘነጋ ይሄን መሰል እውቅና መስጠቱ ለተተኪዎች በተለይም ታች ላሉ ወጣቶች መነሳሳትን የሚፈጥር መሆኑን ሳይገልፁ አላለፉም። የባንኩ ቅርንጫፍ በስማቸው መሆኑ ብቻም ሳይሆን በኢትዮጵያ ታሪክ ለመጀመሪያው ጊዜ በሴቶች ብቻ አገልግሎት የሚሰጥበት መሆኑ ደስታቸውን እንደሚያገዝፈው የሚናገሩት አቶ ለይኩን፤ በማህበረሰቡ ውስጥ የሴቶች ድርሻ የጎላ ብቻ ሳይሆን ተተኪ የሌለው መሆኑንም ያወሳሉ። ባንኩም በዚህ መልኩ ለሴቶች ተሳትፎን ሚና መጎልበት ትኩረት መስጠቱ የሚመሰገን መሆኑን በመግለጽም፤ የባንኩ ሰራተኞች የኢትዮጵያ ሴቶች ማሳያ የሚሆኑበት እድል የተፈጠረላቸው መሆኑን አውቀው ዓርአያነት ያለው ተግባር መወጣት እንደሚገባቸው አሳስበዋል። ባንኩ ያለውን መልካም ስምም በአዲስ መልኩ ለማስቀጠል የሚያስችለውን ስኬታማ አገልግሎት በመስጠት የተገልጋዩን ምስክርነት የሚያሰጣቸውን ተግባር እንደሚያከናውኑም በሴቶቹ ላይ ያላቸውን እምነት አስቀምጠዋል። በሴቶች ብቻ አገልግሎት እንዲሰጥ በተዘጋጀው ቅርንጫፍ በመመደቧ እንዳስደሰታት የምትናገረው የደንበኞች አገልግሎት ኦፊሰሯ ረድኤት ሙስጠፋ፤ ምንም እንኳን በሌሎች ቅርንጫፎች ሴቶች ውጤታማነታቸውን በተግባር እያሳዩ ቢሆንም ይሄኛው የተሻለ እድል መሆኑን ትናገራለች። በዚህ መልኩ ሴቶች በአገልግሎቱም ሆነ በሃላፊነቱ እድሉን ማግኘታቸው የበለጠ ጥሩና ደንበኞችን የሚያረካ አገልግሎት መስጠት እንደሚችሉ የሚያረጋግጡበት እንደሚሆንም ትገልጻለች። በተለይ በባንኩ ጉልህ ሚና በነበራቸው ሰው ስም መሰየሙ በመንደር ስሞች ከሚሰጠው ስያሜ የተለየ ትርጉም እንዳለው በመጠቆምም፤ ቅርንጫፉ ስያሜውን የሚመጥን አገልግሎት እንዲሰጥ የሚጠበቅባትን ለማበርከት መዘጋጀቷን ተናግራለች። በባንኩ ታሪክ ለመጀመሪያ ጊዜ በሴቶች ብቻ አገልግሎት የሚሰጠው ባንክ የመጀመሪያዋ ዋና ስራ አስኪያጅ የሆነቸው ወይዘሮ ፍሬሕይወት ጉታ በበኩሏ፤ ሴቶች ብቻ የሚያገለግሉበት በአቶ ለይኩን ስም የተከፈተውና የባንኩም 1ሺ400ኛው በሆነው ቅርንጫፍ በስራ አስኪያጅነት እንድታገለግል መደረጉ ብቻ ሳይሆን ሃላፊነቱም ሴቶች በአገር ሁለንተናዊ ጉዞ ውስጥ መስራትም መምራትም እንደሚችሉ በተግባር ለማሳየት እድሉን ማግኘቷ እንዳስደሰታት ትገልጻለች። ይሄን ሃላፊነት ለመወጣትም ላለፉት ሰባት ዓመታት በባንኩ በተለያዩ የስራ ዘርፎች ላይ መቆየቷ እንደሚያግዛት በመግለጽም፤ ቅርንጫፉ ስሙን የሚመጥን አገልግሎት ለመስጠት የተዘጋጀ በመሆኑ ህብረተሰቡ በቅርንጫፉ አገልግሎት እንዲያገኝና ይሄንኑ እንዲያረጋግጥም ጥሪ አቅርባለች። ቅርንጫፉን
መርቀው ያስጀመሩት የኢትዮጵያ ንግድ ባንክ ፕሬዚዳንት አቶ ባጫ ጊናም ባንኩ የሴቶችን ሁለንተናዊ ተሳትፎና ተጠቃሚነት የሚያረጋግጡ በርካታ ተግባራትን እያከናወነ እንደሚገኝና በሴቶች ብቻ አገልግሎት የሚሰጥበት ቅርንጫፍም ባንኩ በአገሪቱ ሁለንተናዊ ጉዞ ውስጥ ጉልህ ድርሻ ላላቸው ነገር ግን ብዙም ትኩረት ላልተሰጣቸው ሴቶች ያለውን ግምት የሚያረጋግጥ መሆኑን ነው ያሰመሩበት።፡ ቅርንጫፉ በባንኩ ታሪክ ውስጥ ጉልህ ድርሻ በሚሰጣቸው አቶ ለይኩን ብርሃኑ ስም መሆኑም አንድም የግለሰቡን እውቅና ለመስጠት፤ ሁለትም የሴቶችን ጠንካራነት ለመናገር ያለመ መሆኑን የጠቆሙት አቶ ባጫ፤ በቀጣይም ተመሳሳይ ቅርንጫፎችን በዋና ዋና የክልል ከተሞች በመክፈት የሴቶችን ተሳትፎ ለማሳደግ እንደሚሰሩ ነው ያስገነዘቡት። በዚህ መልኩ የሴቶችን ተሳትፎና ተጠቃሚነት ለማረጋገጥ በሚደረገው ጥረት ሁሉም የድርሻውን እንዲወጣ በመጠየቅም፤ ለቅርንጫፉ ሰራተኞች መልካም የስራ ጊዜን በመመኘት።አዲስ ዘመን ሚያዝያ 8/2011በ